Brazíliában a rajtot követően a pole-pozícióból induló Verstappen megtartotta vezető helyét, Hamilton azonban megelőzte a második helyről rajtoló Vettelt. Az 52. körben Bottas Mercedesének motorja hibásodott meg, így a finnek fel kellett adnia a versenyt. A 66. körben Leclerc előzte meg csapattárást, azonban Vettel azonnal visszatámadott, előzési kísérlete azonban túlságosan agresszív volt, aminek következtében a Ferrari két versenyzője összeütközött, és mindkettőjük számára véget ért a verseny. Mindeközben Hamilton a bokszutcába hajtott kereket cserélni, hogy az utolsó körökben friss lágy abroncsokon támadhassa a két Red Bull-versenyzőt. Az utolsó előtti körben meg is támadta a thai Alexander Albont, azonban manővere túlságosan elhamarkodott volt, de Albon is túl gyorsan zárt – ezzel a Mercedes brit pilótája kilökte az élete első dobogós helyezéséért harcoló újoncot, míg ő sérült autójával, majd egy 5 másodperces büntetéssel a 7. helyre került. A szezon utolsó versenyét, az Abu Dhabi nagydíjat a 250. nagydíján rajthoz álló Hamilton kezdhette meg a pole pozícióból, és a rajtot követően is megtartotta vezető helyét Verstappennel szemben. Ezek után a már hatszoros világbajnok végig vezette a versenyt, ezzel pedig beérte Ayrton Sennát ebben a statisztikában. Miután pedig a leggyorsabb kört is megfutotta, több mint egy év után újabb Grand Chelem-t ünnepelhetett. Az évadot rekordnak számító 413 ponttal zárta Hamilton, ezen kívül 11 futamgyőzelemnek, 5 pole pozíciónak, 6 leggyorsabb körnek, 17 dobogónak és 5 rajt-cél győzelemnek örülhetett. Még egy új rekordot döntött azáltal, hogy 19 versenyen vezetett legalább egy körig.